פיוטר ליסק

פיוטר ליסק (בפולנית: Piotr Lisek; נולד ב-16 באוגוסט 1992) הוא אתלט פולני. הוא סגן אלוף העולם (לונדון 2017) ושיאן פולין בקפיצה במוט.

ביוגרפיה 
ליסק נולד בכפר דושניקי שממערב לפוזנן. הוא החל להתאמן במועדון אולימפיה פוזנן בגיל 14, תחילה בקפיצה לגובה, ולאחר מכן בקפיצה במוט. לאחר אליפות פולין שנערכה ב-2012 הושעה לשישה חודשים, לאחר שנמצא בגופו חומר אסור בשימוש, מתילהקסנמין. לדבריו, החומר נמצא ללא ידיעתו במשקה אנרגיה ששתה לפני התחרות, ועל כן עונשו היה קל יחסית. 

ב-2013 ערך את הופעת הבכורה שלו בזירה הבינלאומית, באליפות אירופה באולם, שנערכה בגטבורג. הוא סיים במקום ה-12, בתוצאה 5.50 מטר, שהייתה עבורו שיא אישי חדש. באליפות אירופה עד גיל 23 שנערכה באותה שנה בטמפרה סיים במקום ה-17, בתוצאה של 5.20 מטר.

שנת 2014 הייתה שנת הפריצה של ליסק. הוא קבע שיא חדש באולם של 5.77 מטר, אך דווקא בשנה שבה אליפות העולם באתלטיקה באולם נערכה על אדמת פולין, בעיר סופוט, הוא לא השתתף בה, לאחר שלא הצליח לקבוע את הקריטריון להשתתפות באליפות פולין שהיוותה את המבחן להשתתפות. באליפות אירופה שנערכה באותה שנה בציריך קבע שיא אישי חדש של 5.82 מטר, וסיים במקום השישי.

2015
בתחרות שנערכה בסוף חודש פברואר בגרמניה קבע ליסק שיא פולני חדש בקפיצה במוט באולם של 5.90 מטר. שבוע לאחר מכן זכה במדליית הארד באליפות אירופה באולם שנערכה בפראג, בתוצאה של 5.85 מטר, אחרי רנו לאבילני הצרפתי שקבע שיא אליפות חדש של 6.04 מטר, ואלכסנדר גריפיץ' הרוסי (5.85 מטר). בהמשך השנה, רשם את הישג השיא שלו, כשזכה לראשונה במדליה באליפות עולם. הוא זכה במדליית ארד באליפות העולם שנערכה בבייג'ינג, לאחר שקפץ לגובה של 5.80 מטר, וסיים אחרי שונסי ברבר הקנדי (5.90), רפאל הולדצפה הגרמני (5.90), וביחד עם רנו לאבילני ובן ארצו של ליסק פאוול וויצ'כובסקי, שקבעו תוצאה זהה, ורשמו מספר פסילות זהה.

2016
באליפות העולם באולם שנערכה בחודש מרץ בפורטלנד, זכה ליסק במדליית הארד לאחר שקפץ לגובה של 5.75 מטר, וסיים אחרי רנו לאבילני שקבע שיא אליפות חדש של 6.02 מטר, וסם קנדריקס (5.80 מטר).
בחודש יולי, התחרה ליסק באליפות אירופה וסיים במקום הרביעי בתוצאה של 5.50 מטר. הוא קבע תוצאה זהה לשל הזוכה במדליית הארד, אך צבר פסילה אחת יותר, ולכן לא זכה במדליה. חודש לאחר מכן התחרה לראשונה באולימפיאדה, וסיים במקום הרביעי בתוצאה של 5.75 מטר.

2017
בתחרות באולם שנערכה בגרמניה בסוף חודש ינואר, שיפר ליסק את שיאו הפולני בקפיצה במוט באולם, לאחר שקפץ לגובה של 5.92 מטר. שבועיים לאחר מכן, בתחרות נוספת שנערכה בגרמניה, שיפר ליסק בשנית את שיאו הלאומי באולם, לאחר שעבר לראשונה גובה של 6 מטרים.

באליפות העולם שנערכה בלונדון באוגוסט אותה שנה הוא זכה במדליית כסף בקפיצה במוט בשיא אישי חדש של 5.89 מטר, אחרי סם קנדריקס מארצות הברית (5.95 מטר) ולפני רנו לאבילני מצרפת (5.89 מטר).

2018
באליפות העולם באולם שנערכה בבירמינגהאם, זכה ליסק במדליית הארד בתוצאה של 5.85 מטר, אחרי רנו לאבילני (5.90 מטר) וסם קנדריקס (5.85 מטר). באליפות אירופה שנערכה בברלין בחודש אוגוסט, סיים במקום הרביעי בתוצאה של 5.90 מטר.

2019
באליפות אירופה באולם שנערכה בחודש מרץ, זכה ליסק במדליית כסף, לאחר שקפץ לגובה של 5.85 מטר.
בתחרות ליגת היהלום בלוזאן, שנערכה בחודש יולי, סיים במקום הראשון בשיא תחרות ושיא פולני חדש של 6.01 מטר. תוצאה זו היוותה גם את תוצאת השנה בעולם באותו זמן. שבוע לאחר מכן, בתחרות ליגת היהלום במונקו, שבר פעם נוספת את השיא הפולני, לאחר שעבר גובה של 6.02 מטר. תוצאה זו היוותה שיא תחרות חדש, וכן שיפרה את תוצאת השנה בעולם בה החזיק.

קישורים חיצוניים

הערות שוליים

קופצים במוט פולנים
אתלטים שהורשעו באימרוץ
אלופי אירופה באתלטיקה
פולנים שנולדו ב-1992
קופצים במוט באולימפיאדת טוקיו (2020)